**A fogadó iskolával szemben támasztott elvárások és az intézményi oktatási szempontok**

A gyakorlat olyan iskolában (nem gyakorlóiskolában) folyik, ahol mentortanár szakmai támogatásával végzi a tanárjelölt a feladatait. Ha a mentortanár szakjai nem egyeznek meg a hallgató szakterületeivel, akkor a gyakorlat támogatásában másik tanár is részt vehet. Ez a konzulens tanár a mentorétól eltérő szakon folyó tanításhoz nyújthat szükség esetén segítséget. A mentornak konzultálási lehetősége van a korábbi, tanítási gyakorlatot irányító gyakorlóiskolai vezetőtanárral, az egyetemi szakmódszertani, valamint a pedagógiai és a pszichológiai oktatókkal.

A hallgató szakmai támogatásáért a mentor felel, de az egész intézmény nyitott és támogató környezetet kell biztosítson a hallgató kompetenciáinak fejlesztése érdekében. A hallgató az intézmény minden tagjától tanul. Ez nem csupán azt jelenti, hogy lehetőséget biztosítanak hospitálásokra, hanem azt a hitet és szándékot, hogy aktívan hozzá tudnak járulni a hallgató pedagógussá válásához. A hallgató munkájához saját teret (pl. asztal), a megbeszélésekhez nyugodt környezetet biztosít az intézmény.

A mentor a jövőben olyan, erre irányuló szakmai képzést végzett tanár, aki legalább 5 éve a pályán dolgozik, saját szakterületén kiváló, legalább 3 éves osztályfőnöki gyakorlattal rendelkezik, s a pályán eltöltött időszak hitelesen bizonyította szakmai fejlődését, fejlődőképességét. A mentorokat minden esetben az iskola vezetése (igazgató és munkaközösség-vezető) javasolja a feladatra. Az új mentorok megfelelő létszámban való kiképzéséig, ill. a kiválasztási rendjük kialakításáig elsősorban a korábbi rendszerű képzésben nagy tapasztalattal bíró vezetőtanárok láthatják el a mentori feladatokat. A mentor legalább egyik szakja megegyezik a hallgatóéval, a másik szak nem egyezése esetén konzulens tanár segítheti a szaktárgyi tanítást.

A jelölt választását összhangba kell hozni a fogadó iskola sajátosságaival, az iskola által nyújtható, és a jelölttől igényelt feladatkörökkel. Ennek kialakítása a mentor és a jelölt közös feladata. Mivel a hallgató csupán egy félévre veszi át a tanulócsoport oktatását, ezért célszerűnek látszik az a megoldás, hogy a mentor által eddig vitt órák egy részét tartsa. A mentorok munkaköri feladatai közé tartozik a hallgató óráinak szükség szerinti, rendszeres látogatása és a konzultáció. E feladatait a kötelező óraszám meghatározásakor indokolt figyelembe venni. Az iskola tanulóinak érdekében elkerülendő, hogy ugyanazon tanulócsoportot egymás utáni félévekben csak gyakorlatot teljesítő hallgató tanítson.